
Mítoszok a görög szerelmi regény világában

Jelen dolgozatban Achilleus Tatios Leukippé és Kleitophón története c. művében azt vizsgálom, hogy a regényben szóba kerülő jól ismert mitikus alakok és történetek hogyan szövődtek bele az elbeszélés világába.
Három csoportot különítek el egymástól aszerint, hogy milyen kontextusban és milyen funkcióban szerepel ez a mitikus motívumkincs. Az első csoport olyan mitológiai utalásokat tartalmaz, melyeket egy-egy szereplő példázatként idéz fel. A második csoportba azokat az aitiológiai történeteket sorolom, melyek a cselekmény jelenéből a mitikus múltba nyúlnak vissza, hogy egyes jelenségek mitikus eredetét felfedjék. Végül három mitikus témájú képleírást elemzek, különös figyelemmel arra, hogy az elbeszélő, amint szemével végigköveti a képelemeket, hogyan idézi fel az adott mítoszt.



